**ELŐTERJESZTÉS**

**Körmend város Önkormányzata Képviselő-testülete 2014. február 27-i ülésére**

**Tárgy:** Régióhő Kft. kezesi kérelme

*Tisztelt Képviselő-testület!*

A RÉGIÓHŐ Kft. beruházási szándéka, nyertes KEOP pályázata ismert a képviselő-testület előtt, mert az elmúlt időszakban több alkalommal is tárgyalta.

Ismert annak ténye is, hogy a RÉGIÓHŐ Kft. a beruházáshoz igényelt hitelszerződés szerinti hitelösszeget nem tudta lehívni, és tudomásunk szerint a cég hitelszerződése meg is szűnt időmúlás jogcímén.

A Kft. új közbeszerzési eljárást hirdetett meg új hitel felvételére. Az újabb közbeszerzési eljárás azonban eredménytelenül zárult, mert egyik hitelintézet sem tett közbeszerzés keretében ajánlatot a cégnek. Ezt követően a cég – közbeszerzési szakértő bevonása mellett – tárgyalásokat folytatott le az OTP Bank Nyrt.-vel, és ezen tárgyalások már eredményesnek mutatkoznak. A tárgyalások alapján a cég 212.639.666,- Ft fejlesztési célú hitelösszeget szeretne felvenni, amelyhez kapcsolódóan kezességvállalást kér a tulajdonos Önkormányzatoktól. A tulajdonos önkormányzatokat a területükön megvalósuló fejlesztések arányában terheli a kezesi kötelezettség. Körmend Önkormányzata esetében ez 53,6%, 113.974.861Ft. A hitel visszafizetését 2016. évben kell megkezdeni, a lejárata 2022. március 31.

A Kft. a működése likviditása érdekében 80.000.000Ft összegű folyószámlahitelt is fel kíván venni, amelyhez szintén kezességvállalást kér a pénzintézet. Ebben az esetben a kezességvállalást az önkormányzatoknak a tulajdoni részesedésük alapján kell biztosítani, amely Körmend Önkormányzata esetében 43,6%, 34.880.000Ft. A hitelszerződés szerint a visszafizetés határideje 2015. március 31.

A stabilitási törvény szerint nem kell Kormányzati engedély akkor, ha egy Önkormányzat hazai vagy uniós pályázathoz kapcsolódóan akarja hitelből finanszírozni a beruházását. Mivel a Régióhő Kft. is uniós pályázaton nyert el támogatást, és mivel a cég tulajdonosai csak helyi Önkormányzatok, így az NGM Államháztartásokért felelős Államtitkárságához fordultunk állásfoglalás végett, amint az megérkezik, tájékoztatjuk a Képviselőket annak tartalmáról.

Amennyiben az állásfoglalás kormányzati engedély szükségességét mondja ki, úgy kérelmet kell benyújtani a MÁK felé elektronikus úton (ÖNEGM rendszeren keresztül). A kérelemben szerepeltetni kell:

* Ha az önkormányzat a saját bevételét a költségvetési évre vagy az azt követő évekre a megelőző évi előirányzatnál magasabb mértékben határozza meg, annak **indokolását**
* Az ügylet típusát, **futamidejét,** devizanemét.
* Az önkormányzat lejárt szállítói tartozásait
* az Önkormányzat költségvetési rendeletét, elektronikus rendszerben szereplő adatlapokat, köztük az adatokat hitelesítő nyilatkozatot
* Mellékelni kell a *„*kezesség-, illetve garanciavállalás esetén a kezesi szerződés, illetve a garanciaszerződés és a kezességgel, illetve garanciával biztosított ügyletről szóló szerződés tervezetét és az adósnak az ügylet futamidejének végéig tartó időszakra vonatkozó pénzügyi információit,
* Kezesség-, illetve garanciavállalás esetén a kezesség-, illetve garanciavállalással biztosított ügylet önkormányzat számára előírt feladathoz kapcsolódó felhasználásáról
* A költségvetési évet **követő három évre szóló költségvetési kitekintésre** vonatkozó kimutatást
* Önkormányzat szöveges indokolását az ügylet szükségességéről

Kérem a Tisztelt Képviselő-testületet az előterjesztést tárgyalja meg. A határozati javaslatot a szigorúbb jogértelmezés szerint készítettük el, amennyiben a kormányengedély mégsem szükségeltetik, azon módosítani kell.

**HATÁROZATI JAVASLAT**

1. Körmend város Önkormányzata Képviselő-testülete korábban hozott döntéseivel összhangban továbbra is támogatja a RÉGIÓHŐ Kft. beruházási szándékait, melyek megvalósítására a KEOP 5.4.0/11-2011-0009 kódjelű nyertes pályázattal összhangban kerül sor.
2. Körmend város Önkormányzata Képviselő-testülete tulajdonosként jóváhagyja azt, hogy a Régióhő Kft. 212.639.666,- Ft fejlesztési célú hitelösszeget vegyen fel az OTP Banktól, amelyhez kapcsolódóan az Önkormányzat kezességet vállal 113.974.861Ft.összeg erejéig.
3. Körmend város Önkormányzata Képviselő-testülete tulajdonosként jóváhagyja azt, hogy a Régióhő Kft.80.000.000,- Ft folyószámlahitelt vegyen fel az OTP Banktól, amelyhez kapcsolódóan az Önkormányzat kezességet vállal. 34.880.000Ft összeg erejéig.
4. Körmend város Önkormányzatának Képviselő-testülete a RÉGIÓHŐ Kft részére nyújtandó kezesség- és garanciavállalás érdekében, annak jóváhagyása végett kérelmet nyújt be Magyarország Kormányához a Magyarország gazdasági stabilitásáról szóló 194/2011. évi törvény 10.§ (9) bekezdésében, és az adósságot keletkeztető ügyletekhez történő hozzájárulásról szóló 353/2011. Korm. Rendelet 4.§ (3) bekezdésében meghatározottak szerint.
5. Körmend Város Önkormányzata Képviselő-testülete a RÉGIÓHŐ Kft részére a kezesség- és garanciavállalás aláírásához szükséges 1. számú melléklet szerinti három évre szóló költségvetési kitekintést elfogadja.

Határidő: azonnal a kérem benyújtására

Felelős: polgármester

Körmend, 2014. február 18.

**Bebes István**

**polgármester**